b'\n_START_ARTICLE_\nVestfalija\n_START_SECTION_\nGeografija\n_START_PARAGRAPH_\nRegionas apima rytin\xc4\x99 \xc5\xa0iaur\xc4\x97s Reino-Vestfalijos \xc5\xbeem\xc4\x97s pus\xc4\x99. Svarbiausios regiono up\xc4\x97s - Emsas, Lip\xc4\x97 ir R\xc5\xabras. \xc5\xa0iaur\xc4\x97je Vestfalija ribojasi su \xc5\xbdemutine Saksonija, rytuose, u\xc5\xbe V\xc4\x97zerio up\xc4\x97s,\xc2\xa0\xe2\x80\x93 su Ostfalija, pietvakariuose\xc2\xa0\xe2\x80\x93 su Reino kra\xc5\xa1tu, \xc5\xa1iaur\xc4\x97s rytuose\xc2\xa0\xe2\x80\x93 su \xc5\xbdemutin\xc4\x97mis provincijomis, o pietry\xc4\x8diuose\xc2\xa0\xe2\x80\x93 su Reino Frankonija.\n_START_SECTION_\nIstorija\n_START_PARAGRAPH_\nAnkstyvuoju laikotarpiu Vestfalijos istorija neatsiejamai susijusi su \xc5\xbdemutin\xc4\x97s Saksonijos istorija. Tai buvo regionas, nuo VI a. sudar\xc4\x99s vakarin\xc4\x99 (vien\xc4\x85 i\xc5\xa1 keturi\xc5\xb3) Saksonijos kunigaik\xc5\xa1tyst\xc4\x97s dali\xc5\xb3._NEWLINE_1180\xc2\xa0m., kuomet Henriko Li\xc5\xabto valdom\xc4\x85 Saksonij\xc4\x85 nusiaub\xc4\x97 Frydrichas Barbarosa, Vestfalija atskirta nuo Saksonijos, ir \xc4\x8dia suformuotos atskiros valdos. Svarbiausios feodalin\xc4\x97s valstyb\xc4\x97l\xc4\x97s \xc4\x8dia buvo Vestfalijos kunigaik\xc5\xa1tyst\xc4\x97, Betheimo grafyst\xc4\x97, Markos grafyst\xc4\x97, Ravensbergo grafyst\xc4\x97, Teklenburgo grafyst\xc4\x97, Osnabriuko vyskupija ir Miunsterio vyskupija. Nuo 1500 m. \xc5\xa1ios valdos buvo administruojamos \xc5\xbdemutinio Reino-Vestfalijos imperin\xc4\x97je apygardoje._NEWLINE_1648 m. \xc5\xa1io regiono miestuose Miunsteryje ir Osnabriuke buvo pasira\xc5\xa1ytos sutartys, pabaigusios Trisde\xc5\xa1imtes met\xc5\xb3 kar\xc4\x85. \xc5\xa0is procesas istorijoje \xc5\xbeinomas kaip Vestfalijos taika._NEWLINE_Nuo XVII a. regione gali\xc4\x85 pl\xc4\x97t\xc4\x97 Pr\xc5\xabsijos kunigaik\xc5\xa1tyst\xc4\x97. XIX a. prad\xc5\xbeioje region\xc4\x85 u\xc5\xbe\xc4\x97m\xc4\x97 Pranc\xc5\xabzijos imperija. 1807\xe2\x80\x931813 metais Napoleonas I i\xc5\xa1 Kurheseno, Hanoverio, Braun\xc5\xa1veigo ir \xc4\xaf vakarus nuo Elb\xc4\x97s esan\xc4\x8dios Pr\xc5\xabsijos dalies sudar\xc4\x97 Vestfalijos karalyst\xc4\x99. Ji buvo atiduota valdyti Napoleono broliui Jeronimui Bonapartui. 1813 m., po Vienos kongreso, beveik vis\xc4\x85 region\xc4\x85 valdyti gavo Pr\xc5\xabsijos karalyst\xc4\x97, kuri \xc4\x8dia \xc4\xafk\xc5\xabr\xc4\x97 Vestfalijos provincij\xc4\x85. Tuo metu \xc5\xbeem\xc4\x97s aplink Osnabriuk\xc4\x85 per\xc4\x97jo Hanoverio karalystei. Iki Antrojo pasaulinio karo Vestfalija buvo viena i\xc5\xa1 Pr\xc5\xabsijos provincij\xc5\xb3._NEWLINE_1946 m. Vestfalijos provincij\xc4\x85 sujungus su Lip\xc4\x97s laisv\xc4\x85ja valstybe ir dalimi Reino provincijos, suformuota \xc5\xa0iaur\xc4\x97s Reino-Vestfalijos \xc5\xbeem\xc4\x97.'